PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2011/ZK/2/1/054						    Bratislava 21.12.2011

Protimonopolný úrad Slovenskej republiky, odbor zneužívania dominantného postavenia, ako orgán príslušný podľa zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, v správnom konaní č. 0031/OZDP/2011 začatom z vlastného podnetu dňa 12.10.2011 voči spoločnosti Bratislavská regionálna koľajová spoločnosť, a.s., Dostojevského rad 1, 811 09 Bratislava, IČO 35 855 398 vo veci uloženia pokuty za nepredloženie informácií a podkladov požadovaných úradom listom č. 570/1/PMÚSR/2011 zo dňa 18.02.2011

r o z h o d o l

na základe § 32 ods. 2 písm. d) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie č. 0031/OZDP/2011 zastavuje, pretože v začatom správnom konaní sa zistilo, že jediný účastník konania, podnikateľ Bratislavská regionálna koľajová spoločnosť, a.s., Dostojevského rad 1, 811 09 Bratislava, IČO 35 855 398, nie je účastníkom tohto správneho konania. 

  

Odôvodnenie:

1.	Protimonopolný úrad Slovenskej republiky, odbor zneužívania dominantného postavenia (ďalej len „úrad“) na základe § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) v spojení s § 18 ods. 2  zákona č. 71/1967 Zb. o správnom konaní v znení neskorších predpisov (ďalej len „Správny poriadok“), začal dňa 12.10.2011 voči spoločnosti Bratislavská regionálna koľajová spoločnosť, a.s., Dostojevského rad 1, 811 09 Bratislava (ďalej len „BRKS“) správne konanie č. 0031/OZDP/2011 vo veci uloženia pokuty podľa § 38 ods. 5 zákona za nepredloženie informácií a podkladov požadovaných úradom listom č. 570/1/PMÚSR/2011 zo dňa 18.02.2011.

2.	Podľa predbežných záverov úradu konaním spoločnosti BRKS došlo k nesplneniu povinnosti stanovenej § 40 zákona, t.j. došlo k nesplneniu povinnosti predložiť úradu v určenej lehote požadované podklady alebo informácie listom č. 570/1/PMÚSR/2011 zo dňa 18.02.2011 a tým k naplneniu skutkovej podstaty stanovenej v § 38 ods. 5 zákona. Tento predbežný záver úrad oznámil BRKS vo výzve pred vydaním rozhodnutia, ktorá bola BRKS zaslaná na základe § 33 zákona a bola BRKS doručená dňa 12.10.2011.

3.	Podľa § 2 ods. 1 zákona sa zákon vzťahuje aj na podnikateľov. Podľa § 3 ods. 2 zákona podnikateľ na účely tohto zákona je podnikateľ podľa osobitného predpisu, 2) ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku. BRKS je právnická osoba s právnou formou akciová spoločnosť. V predmete činnosti má zapísané viaceré činnosti. Na základe vyššie uvedených skutočností úrad dospel k záveru, že BRKS je podnikateľom podľa § 2 Obchodného zákonníka, preto je podnikateľom aj podľa § 3 ods. 2 zákona.

4.	Účastníkom konania podľa § 25 ods. 3 písm. f) zákona v prípade „inom ako uvedenom v písmenách a) až e) ten, o čích právach, právom chránených záujmoch alebo povinnostiach ustanovených týmto zákonom sa má rozhodnúť“. Na základe tohto, bol účastníkom tohto správneho konania vymedzený podnikateľ BRKS.

5.	Počas správneho konania úrad zistil, že na BRKS bol Okresným súdom Bratislava I, sudcom Mgr. Angela Balázsová dňa 05.09.2011 vyhlásený konkurz (spisová značka 6K/45/2011). 

6.	Podľa § 47 ods. 4 zákona č. 7/2005 Z. z. o konkurze a reštrukturalizácii a o zmene a doplnení  niektorých zákonov v znení neskorších predpisov (ďalej len „ZoKaR“), súdne a iné konania, ktoré sa týkajú majetku podliehajúceho konkurzu patriaceho úpadcovi, možno po vyhlásení konkurzu začať len na návrh správcu, návrhom podaným voči správcovi v súlade s týmto zákonom alebo z podnetu orgánu príslušného na konanie, pričom účastníkom konania namiesto úpadcu je správca. Z tohto ustanovenia ZoKaR teda vyplýva, že vzhľadom k tomu, že predmetom tohto konania je uloženie pokuty, ktorou bude postihnutý majetok úpadcu, toto správne konanie mohlo byť začaté len voči správcovi konkurznej podstaty, ako účastníkovi správneho konania. Na základe tohto možno konštatovať, že v tomto správnom konaní úrad koná s účastníkom konania, ktorý podľa § 47 ods. 4 ZoKaR nemôže byť účastníkom konania.  

7.	Podľa § 32 ods. 2 písm. d) zákona úrad konanie zastaví, ak sa v začatom konaní zistilo, že podnikateľ nie je účastníkom konania, v prípade, ak je jediným účastníkom konania. 

8.	Z týchto dôvodov úrad podľa § 32 ods. 2 písm. d) zákona zastavuje správne konanie č. 0031/OZDP/2011, pretože v začatom konaní sa zistilo, že podnikateľ BRKS nie je účastníkom konania. Podnikateľ BRKS je jediným účastníkom tohto správneho konania. 

9.	Vzhľadom na zistený skutkový stav úrad rozhodol tak, ako je uvedené vo výrokovej časti tohto rozhodnutia.

Poučenie:

Podľa ustanovenia § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov možno proti tomuto rozhodnutiu podať rozklad na Protimonopolný úrad Slovenskej republiky, odbor zneužitia dominantného postavenia, Drieňová 24, 826 03 Bratislava v lehote do 15 dní odo dňa jeho doručenia. V zmysle § 61 ods. 1 Správneho poriadku včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov. 

       							       Ing. Martin Rajňák
 riaditeľ odboru zneužívania
  							 dominantného postavenia

Rozhodnutie sa doručí:
Bratislavská regionálna koľajová spoločnosť, a.s.
Dostojevského rad 1
811 09 Bratislava